Document ID: 32008R0071

A TANÁCS 71/2008/EK RENDELETE
(2007. december 20.)
a Tiszta Égbolt közös vállalkozás létrehozásáról
(EGT-vonatkozású szöveg)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 171. és 172. cikkére,
tekintettel a Bizottság javaslatára,
tekintettel az Európai Parlament véleményére,
tekintettel az Európai Gazdasági és Szociális Bizottság véleményére,
mivel:
(1)
Az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007-2013) szóló, 2006. december 18-i 1982/2006/EK európai parlamenti és tanácsi határozat (1) (a továbbiakban: hetedik keretprogram) rendelkezik a köz- és magánszféra közötti hosszú távú partnerségek létrehozásához közös technológiai kezdeményezések formájában nyújtandó közösségi hozzájárulásról, amelyek megvalósíthatók a Szerződés 171. cikkének értelmében vett közös vállalkozásokon keresztül. Ezek a közös technológiai kezdeményezések a hatodik keretprogram keretében létrehozott európai technológiai platformok munkájának gyümölcsei, és néhány kiválasztott kutatási kérdésre összpontosítanak a maguk területén. A közös technológiai kezdeményezéseknek ötvözniük kell a magánbefektetéseket az európai közfinanszírozással, beleértve a hetedik keretprogram szerinti finanszírozást is.
(2)
Az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjának (2007-2013) végrehajtására irányuló Együttműködés egyedi programról szóló, 2006. december 19-i 2006/971/EK tanácsi határozat (2) (a továbbiakban: Együttműködés egyedi program) hangsúlyozza, hogy a jelentősebb technológiák fejlesztésének meggyorsításához ambiciózus és átfogó európai köz- és magánszféra-partnerségekre van szükség nagyszabású, közösségi szintű kutatási programok formájában, ideértve különösen a közös technológiai kezdeményezések szükségességét.
(3)
A növekedést és foglalkoztatást célzó lisszaboni menetrend kiemeli annak szükségességét, hogy kedvező feltételeket kell teremteni Európában a tudásba és az innovációba való befektetés számára annak érdekében, hogy az Európai Unióban fokozódjék a versenyképesség, a növekedés és a foglalkoztatás.
(4)
A Tanács 2003. március 13-i, 2003. szeptember 22-i és 2004. szeptember 24-i következtetéseiben kiemelte a kutatásra és az innovációs politikára vonatkozó „3 %-os” cselekvési tervet követően teendő további fejlesztési lépések fontosságát, ideértve új, az ipar és az állami szektor közötti együttműködés intenzívebbé tételét célzó kezdeményezések kialakítását a kutatás finanszírozásában, a köz- és a magánszféra közötti transznacionális kapcsolatok elősegítése érdekében.
(5)
A Tanács 2006. december 4-i és 2007. február 19-i következtetéseiben, az Európai Tanács pedig 2007. március 8-9-i következtetéseiben felkérte a Bizottságot, hogy nyújtson be javaslatokat közös technológiai kezdeményezések létrehozására azon kezdeményezések tekintetében, amelyek megfelelően előkészített állapotban vannak.
(6)
Az Európai Repüléskutatási Tanácsadó Testület („ACARE”) európai repüléstechnikai platform stratégiai kutatási menetrendet dolgozott ki, amely kiemelt fontosságú célkitűzéseként jelölte meg a légi közlekedés környezetre gyakorolt hatásainak csökkentését. A menetrend azt is megállapította, hogy átfogó technológiai változtatásokra van szükség ahhoz, hogy 2020-ig a CO2-kibocsátások 50 %-kal, a NOx-kibocsátások 80 %-kal és az azonosítható környezeti zajok kibocsátása 50 %-kal csökkenjenek, valamint hogy lényegi előrelépés történjék a légi járművek és a kapcsolódó termékek előállításából, fenntartásából és ártalmatlanításából adódó környezeti hatás csökkentése terén.
(7)
Azon erőfeszítések mértéke, amelyet az ACARE stratégiai kutatási menetrendjében meghatározott környezeti kihívásokkal való szembenézés a légiközlekedési ágazattól megkíván, indokolttá teszi egy közös vállalkozásnak, mint a releváns kutatási tevékenységek koordinálása megfelelő eszközének létrehozását.
(8)
A Tiszta Égbolt közös technológiai kezdeményezés azon különböző kockázatok mérséklésére hivatott, amelyek eltántorítják a magánbefektetéseket általában a repüléstechnikai kutatástól, különösen pedig a környezetbarát légiközlekedési technológiáktól. A kezdeményezésnek lehetővé kell tennie a rendszer egészének szintjén megvalósuló integrációt és demonstrációt, csökkentve ezáltal az új környezetbarát légiközlekedési termékek kifejlesztésére irányuló magánberuházások számára felmerülő kockázatot. Ösztönöznie kell az egyéni K + F-beruházásokat a környezetbarát technológiák terén az Európai Unióban, így keresve megoldást a meglévő K + F- és környezeti externáliák kérdésére.
(9)
A Tiszta Égbolt közös technológiai kezdeményezésnek fel kell gyorsítania az Európai Unióban a lehető leggyorsabban igénybe vehető környezetbarát légiközlekedési technológiák kifejlesztését, ami hozzájárul Európa stratégiai környezeti és társadalmi prioritásainak a fenntartható gazdasági fejlődéssel együtt történő megvalósításához.
(10)
A Tiszta Égbolt közös technológiai kezdeményezésnek a magán- és a közszféra partnerségében kell megvalósulnia, valamennyi kulcsfontosságú érdekelt fél bevonásával. Tekintettel e partnerség hosszú távú jellegére, a pénzügyi eszközök összegyűjtésének és hozzáférhetőségének szükségességére, a magas színvonalú tudományos és technikai szakértelem követelményére, beleértve a nagy mennyiségű ismeretanyag kezelését, tekintettel továbbá a szellemi tulajdon védelmére vonatkozó megfelelő szabályokra, elengedhetetlen egy jogi személy létrehozása, amely képes biztosítani a Tiszta Égbolt közös technológiai kezdeményezés céljaira szánt pénzeszközök hatékony kezelését és összehangolt felhasználását. Ezért a Szerződés 171. cikke értelmében indokolt egy közös vállalkozás létrehozása (a továbbiakban: Tiszta Égbolt közös vállalkozás).
(11)
A Tiszta Égbolt közös vállalkozás célja az innovatív környezetbarát technológiák alkalmazása a polgári légi közlekedés - beleértve a nagy kereskedelmi légi járműveket, a regionális repülőgépeket és a forgószárnyas légi járműveket - minden területén, valamint a támogató technológiák, mint például a motorok, rendszerek, anyagok életciklusai terén. A technológiai haladásra és annak hatásaira vonatkozó, teljes mértékben integrált megközelítés és nyomon követés eredményeképpen a Tiszta Égbolt közös vállalkozás átfogó demonstrációs rendszereket dolgoz ki valamennyi kutatási területen, amelyeket földön vagy repülés közben kell tesztelni.
(12)
A Tiszta Égbolt közös vállalkozást a 2017. december 31-vel végződő időszakra kell létrehozni a hetedik keretprogram során kezdeményezett, de be nem fejezett kutatási tevékenységek megfelelő kezelésének biztosítása érdekében, ideértve az eredményeknek a Tiszta Égbolt közös vállalkozás tagjai, illetve a résztvevők általi kiaknázását. Az eredmények kiaknázása azonban nem a közös vállalkozás forrásaiból kerül finanszírozásra.
(13)
A Tiszta Égbolt közös vállalkozás tagjai az Európai Közösség, amelynek az Európai Bizottság a nyilvános képviselője, továbbá az integrált technológiademonstrációs rendszerek (a továbbiakban: ITD-k) vezetői és az egyes ITD-k társult tagjai.
(14)
A Tiszta Égbolt közös vállalkozásnak késznek kell lennie új tagok befogadására.
(15)
A Tiszta Égbolt közös vállalkozást a Közösségnek kell létrehoznia, és költségvetése végrehajtására vonatkozóan a mentesítést a Tanács ajánlása alapján az Európai Parlamentnek kell megadnia, figyelembe véve azonban azokat a különös sajátságokat, amelyek a közös technológiai kezdeményezések, mint a köz- és magánszféra közötti partnerségek jellegéből és különösen a magánszektornak a költségvetéshez való hozzájárulásából fakadnak.
(16)
Az ITD-k vezetői egyetértési egyezményt írtak alá, kötelezettséget vállalva arra, hogy vállalataik a Tiszta Égbolt közös vállalkozás fennállásának teljes időszaka alatt részt vesznek a Tiszta Égbolt közös vállalkozás technikai, irányítási és finanszírozási feladataiban. A társult tagok meghatározott szintet elérő pénzügyi részvételre kötelezték magukat a közös vállalkozás fennállásának teljes időszakára nézve.
(17)
A kutatási tevékenységet a Közösség által nyújtott finanszírozásból és a többi tag legalább egyenlő mértékű forrásaiból kell fedezni. További finanszírozási lehetőségeket lehet igénybe venni többek között az Európai Beruházási Banktól (EBB), különösen az EBB-vel és a Bizottsággal közösen kialakított kockázatmegosztási pénzügyi mechanizmus révén, a 2006/971/EK határozat III. melléklete alapján.
(18)
A Tiszta Égbolt közös vállalkozás üzemeltetési költségeit az Európai Közösség és a többi tag egyenlő mértékben fedezi.
(19)
Az ITD-k vezetőit és az egyes ITD-k társult tagjait a Tiszta Égbolt közös vállalkozás támogatásban részesíti a rájuk bízott kutatási feladat ellátása céljából.
(20)
A Tiszta Égbolt közös vállalkozásnak szükség esetén képesnek kell lennie versenypályázati felhívásokat szervezni a kutatási tevékenység támogatására.
(21)
A Tiszta Égbolt közös vállalkozás keretében elvégzendő kutatási tevékenységek esetében a hetedik kutatási keretprogramra érvényes etikai alapelveket kell alkalmazni.
(22)
A Tiszta Égbolt közös vállalkozásnak az 1605/2002/EK, Euratom rendelet (3) 185. cikkének (1) bekezdésével összhangban és a Bizottság előzetes hozzájárulásával külön pénzügyi szabályokat kell elfogadnia, amely figyelembe veszi sajátos működési szükségleteit, melyek különösen abból erednek, hogy a kutatási és fejlesztési tevékenységek közösségi és nemzeti finanszírozását hatékonyan és kellő időben kell összehangolni. A közös vállalkozás kutatási tevékenységeiben és a hetedik keretprogram közvetett tevékenységeiben részt vevők közötti összehangolt bánásmód biztosítása céljából indokolt, hogy a hetedik keretprogram (2007-2013) cselekvéseiben a vállalkozások, a kutatóközpontok és az egyetemek részvételére, valamint a kutatási eredmények terjesztésére vonatkozó szabályok megállapításáról szóló, 2006. december 18-i 1906/2006/EK európai parlamenti és a tanácsi rendelettel összhangban a hozzáadottérték-adó ne legyen közösségi finanszírozásra jogosult költség (4).
(23)
A stabil foglalkoztatási feltételek és a személyi állománnyal szembeni egyenlő bánásmód biztosításának szükségességéből fakadóan, valamint a legfelkészültebb tudományos és műszaki szakemberek bevonása érdekében az Európai Közösségek tisztviselőinek személyzeti szabályzatáról, valamint az Európai Közösségek egyéb alkalmazottainak alkalmazási feltételeiről szóló 259/68/EGK, Euratom, ESZAK rendelet (5) (a továbbiakban: a személyzeti szabályzat) alkalmazása szükséges minden, a Tiszta Égbolt közös vállalkozás által felvett alkalmazott tekintetében.
(24)
A Tiszta Égbolt közös vállalkozás szervezeti és működési szabályzatát a Tiszta Égbolt közös vállalkozás alapszabályának kell meghatároznia, amelyet e rendelet melléklete tartalmaz.
(25)
A Bizottságra meghatározott feladatokat kell ruházni a közös vállalkozáson belül a közpénzek felügyeletével és a közösségi érdekek védelmével kapcsolatban.
(26)
A Tiszta Égbolt közös vállalkozásnak rendszeresen jelentést kell tennie az Európai Parlamentnek és a Tanácsnak az elért előrehaladásáról.
(27)
A Tiszta Égbolt közös vállalkozásnak több külső tanácsadó szervre kell támaszkodnia, beleértve az államokat és az ACARE európai repüléstechnikai platformot, valamint rendszeres kapcsolatot kell fenntartania az államokkal.
(28)
Jogi személyiséggel bíró testületként a Tiszta Égbolt közös vállalkozás felelősségre vonható tevékenységeiért. A szerződéses ügyekkel kapcsolatos vitarendezést illetően a Tiszta Égbolt közös vállalkozás által kötött bármely pénzügyi támogatási megállapodás vagy szerződés kikötheti a Bíróság illetékességét.
(29)
A Tiszta Égbolt közös vállalkozás szellemi tulajdonjogi politikájának elő kell segítenie a tudásanyag létrehozását és kiaknázását.
(30)
Megfelelő intézkedéseket kell tenni a szabálytalanságok és a csalás megelőzésére, és meg kell tenni a szükséges lépéseket az eltűnt, jogalap nélkül kifizetett vagy helytelenül felhasznált pénzeszközök visszaszerzésére, az Európai Közösségek pénzügyi érdekeinek védelméről szóló, 1995. december 18-i 2988/95/EK, Euratom tanácsi rendeletnek (6), az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról szóló, 1996. november 11-i 2185/96/EK, Euratom tanácsi rendeletnek (7) és az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1073/1999/EK európai parlamenti és tanácsi rendeletnek (8) megfelelően.
(31)
A Tiszta Égbolt közös vállalkozás létrehozásának megkönnyítése érdekében a Bizottságnak kell felelnie a Tiszta Égbolt közös vállalkozás létrehozásáért és kezdeti működéséért mindaddig, amíg a vállalkozás nem rendelkezik a saját költségvetésének végrehajtásához szükséges működési kapacitással.
(32)
Az Tiszta Égbolt közös vállalkozást Brüsszelben, Belgiumban kell megalapítani. A Tiszta Égbolt közös vállalkozás és Belgium között fogadási megállapodást kell kötni a Tiszta Égbolt közös vállalkozásnak Belgium részéről nyújtandó irodahelyiségekről, kiváltságokról és mentességekről, valamint egyéb támogatásról.
(33)
Mivel e rendelet célját, nevezetesen a Tiszta Égbolt közös vállalkozás létrehozását a tagállamok nem tudják kielégítően megvalósítani a nagyszabású kutatási kihívás nemzetek feletti jellege miatt - ami az egymást kiegészítő ismeretek és a pénzügyi források ágazatok közötti és határokon átívelő összevonását teszi szükségessé -, és ezért az közösségi szinten jobban megvalósítható, a Közösség intézkedéseket hozhat a Szerződés 5. cikkében meghatározottak szerinti szubszidiaritás elvének megfelelően. Az e cikkben meghatározott arányosság elvének megfelelően ez a rendelet nem lépi túl az e cél eléréséhez szükséges mértéket,
ELFOGADTA EZT A RENDELETET:
1. cikk
A közös vállalkozás létrehozása
(1) A Tiszta Égbolt közös technológiai kezdeményezés megvalósítására a Szerződés 171. cikke értelmében közös vállalkozás jön létre a 2017. december 31-ig terjedő időszakra (a továbbiakban: Tiszta Égbolt közös vállalkozás).
(2) Székhelye Brüsszel, Belgium.
2. cikk
A közös vállalkozás célkitűzései
(1) A Tiszta Égbolt közös vállalkozás hozzájárul a hetedik kutatási keretprogramnak és különösen az Együttműködés egyedi program 7. témájának (közlekedés, többek között repüléstechnika) megvalósításához.
(2) A Tiszta Égbolt közös vállalkozás feladatai a következők:
a)
a lehető leggyorsabban igénybe vehető környezetbarát légiközlekedési technológiák kifejlesztésének, validálásának és demonstrációjának meggyorsítása az EU-ban;
b)
a légi közlekedés terén végzett, a környezet állapotának javítását célzó európai kutatási erőfeszítések koherens végrehajtásának biztosítása;
c)
radikálisan innovatív légiközlekedési rendszer létrehozása, amely a haladó technológiák és az átfogó demonstrációs rendszerek integrációján alapul, és a zaj- és gázkibocsátás jelentős mérséklése, valamint a repülőgépek üzemanyag-gazdaságosságának javítása révén a légi közlekedés okozta környezeti hatások csökkentését célozza;
d)
az új ismeretek megteremtésének, az innovációnak és a kutatási eredményeknek a megfelelő üzemeltetési környezetben történő, az alkalmazott technológiák és a rendszerek teljeskörűen integrált rendszere igazolására való alkalmazásának meggyorsítása oly módon, hogy az az ágazat versenyképességének javulásához vezessen.
3. cikk
Jogállás
A Tiszta Égbolt közös vállalkozás közösségi szerv, és jogi személyiséggel rendelkezik. A közös vállalkozás a Közösség valamennyi tagállamában az adott tagállam jogszabályai alapján a jogi személyeket megillető legteljesebb jogképességgel rendelkezik. Ezenbelül különösen ingó és ingatlan vagyont szerezhet vagy idegeníthet el, és bírósági eljárásban félként járhat el.
4. cikk
Alapszabály
A Tiszta Égbolt közös vállalkozásnak az I. mellékletben szereplő és e rendelet szerves részét képező alapszabálya elfogadásra kerül.
5. cikk
Közösségi hozzájárulás
(1) A Tiszta Égbolt közös vállalkozás részére a működési költségek és a kutatási tevékenységek fedezésére juttatott maximális közösségi hozzájárulás 800 millió EUR, amely a költségvetési rendelet 54. cikke (2) bekezdésének b) pontjában foglalt rendelkezéseknek megfelelően az Együttműködés egyedi program „Közlekedés” témakörére elkülönített költségvetési előirányzatból fizetendő.
(2) Ha szükséges, a Tiszta Égbolt közös vállalkozás kutatási tevékenységeinek finanszírozását szolgáló közösségi hozzájárulásnak tartalmaznia kell azon ajánlatok finanszírozását is, amelyek nyílt versenypályázati felhívások útján kerültek kiválasztásra.
A független szakértők közreműködésével végzett értékelési és kiválasztási folyamat biztosítja, hogy a Tiszta Égbolt közös vállalkozás által versenypályázati felhívások keretében közpénzekből nyújtott finanszírozás a kiválóság és a verseny elveit kövesse.
Bármely közjogi vagy magánjogi szervezet, amelyet egy tagállamban vagy a hetedik kutatási keretprogramhoz társult országban hoztak létre, jogosult ilyen finanszírozásra.
(3) A közösségi pénzügyi hozzájárulásra vonatkozó szabályokat a Közösség nevében eljáró Bizottság és a Tiszta Égbolt közös vállalkozás közötti általános megállapodás, valamint éves pénzügyi végrehajtási megállapodások keretében kell megállapítani.
(4) A közös vállalkozás többi tagja a forrásokhoz legalább a közösségi hozzájárulással egyenlő mértékben járul hozzá, kivéve azokat a forrásokat, amelyeket versenypályázati felhívások révén a Tiszta Égbolt kutatási tevékenységeinek elvégzésére különítettek el.
6. cikk
Pénzügyi szabályzat
(1) A Tiszta Égbolt közös vállalkozás az 1605/2002/EK, Euratom rendelet 185. cikkének (1) bekezdésével összhangban külön pénzügyi szabályokat fogad el. Ezek a Bizottság előzetes hozzájárulását követően eltérhetnek az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. december 23-i 2343/2002/EK, Euratom bizottsági rendeletben (9) meghatározott szabályoktól, ha ezt a Tiszta Égbolt közös vállalkozás sajátos működési szükségletei megkívánják.
(2) A Tiszta Égbolt közös vállalkozás saját belső ellenőrzési kapacitással rendelkezik.
7. cikk
Személyi állomány
(1) A Tiszta Égbolt közös vállalkozás személyi állományára és ügyvezető igazgatójára a személyzeti szabályzat, és az annak alkalmazása céljából a Közösségek intézményei által közösen elfogadott szabályok alkalmazandók.
(2) Az e cikk (3) bekezdése és az alapszabály 7. cikke (3) bekezdésének sérelme nélkül a Tiszta Égbolt közös vállalkozás alkalmazottai vonatkozásában gyakorolja az Európai Közösségek tisztviselőinek személyzeti szabályzatában a kinevező hatóságra ruházott hatásköröket, valamint az Európai Közösségek egyéb alkalmazottaira vonatkozó alkalmazási feltételekben a szerződéskötési jogosultsággal rendelkező hatóságra ruházott hatásköröket.
(3) Az irányító testület fogadja el a személyzeti szabályzat 110. cikkében említett szükséges végrehajtási intézkedéseket a Bizottsággal egyetértésben.
(4) A személyi erőforrásokat a Tiszta Égbolt közös vállalkozás éves költségvetésében szereplő létszámtervben kell meghatározni.
(5) A Tiszta Égbolt közös vállalkozás személyi állománya ideiglenes és szerződéses alkalmazottakból áll, akik határozott időre szóló szerződéssel rendelkeznek, amely legfeljebb egy alkalommal, ismét határozott időre hosszabbítható meg. Az alkalmazás teljes időtartama nem haladhatja meg a hét évet, és semmiképpen nem haladhatja meg azt az időszakot, amely alatt a közös vállalkozás fennáll.
(6) Valamennyi személyi költséget a Tiszta Égbolt közös vállalkozás viseli.
8. cikk
Kiváltságok és mentességek
A Tiszta Égbolt közös vállalkozásra és annak személyi állományára alkalmazni kell az Európai Közösségek kiváltságairól és mentességeiről szóló jegyzőkönyvet.
9. cikk
Felelősség
(1) A Tiszta Égbolt közös vállalkozás szerződéses kötelezettségére a vonatkozó szerződéses rendelkezések és az adott megállapodásra vagy szerződésre alkalmazandó jog az irányadó.
(2) A szerződésen kívüli felelősséget illetően a Tiszta Égbolt közös vállalkozásnak a tagállamok törvényeiben foglalt közös, általános elveknek megfelelően minden olyan kárt meg kell térítenie, amelyet munkatársai feladataik ellátása során okoznak.
(3) Az (1) és a (2) bekezdésben említett felelősség tekintetében a Tiszta Égbolt közös vállalkozás által eszközölt kifizetések és az azokkal kapcsolatban felmerülő költségek és ráfordítások a Tiszta Égbolt közös vállalkozás kiadásának minősülnek, és azokat a Tiszta Égbolt közös vállalkozás forrásaiból kell fedezni.
(4) A Tiszta Égbolt közös vállalkozás kötelezettségei teljesítéséért kizárólagos felelősséggel tartozik.
10. cikk
A Bíróság illetékessége és az alkalmazandó jog
(1) A Bíróság hatáskörrel rendelkezik:
a)
minden, a tagok között e rendelet tárgyával és a 4. cikkben említett alapszabállyal kapcsolatban felmerült jogvitában;
b)
a Tiszta Égbolt közös vállalkozás által kötött megállapodásokban és szerződésekben foglalt minden választottbírósági kikötés értelmében;
c)
a Tiszta Égbolt közös vállalkozással - köztük az egyes testületei által hozott határozatokkal - szembeni jogorvoslatok ügyében a Szerződés 230. és 232. cikkeiben előírt feltételek szerint;
d)
a Tiszta Égbolt közös vállalkozás munkatársai által feladataik ellátása során okozott károk megtérítésével kapcsolatos jogvitákban.
(2) Minden olyan kérdésben, amelyről e rendelet vagy más közösségi jogi aktus nem rendelkezik, azon állam joga alkalmazandó, amelyben a Tiszta Égbolt közös vállalkozás székhelye található.
11. cikk
Jelentés, értékelés és mentesítés
(1) A Bizottság éves jelentést terjeszt az Európai Parlament és a Tanács elé a Tiszta Égbolt közös vállalkozás által elért eredményekről. Ez a jelentés részletesen beszámol a végrehajtásról, kitér arra, hány pályázatot nyújtottak be, abból hányat választottak ki finanszírozásra, milyen jellegű résztvevők, köztük kkv-k pályáztak, valamint országokra lebontott statisztikát is tartalmaz. Adott esetben az éves jelentés tartalmazza az alapszabály 8. cikke (1) bekezdésében említett technológiaértékelő eszköz értékelési eredményeit is.
(2) A Bizottság e rendelet elfogadásától számított három éven belül, (de legkésőbb 2010. december 31-ig), illetve azt követően 2013. december 31-ig a Tiszta Égbolt közös vállalkozással folytatott konzultációt követően kialakított feladatmeghatározás alapján, független szakértők közreműködésével értékelést végez. Az értékelések kiterjednek a Tiszta Égbolt közös vállalkozás minőségére és hatékonyságára, és a kitűzött célok megvalósítása tekintetében elért eredményekre. A Bizottság eljuttatja a Tanácsnak az értékelés megállapításait észrevételeivel és adott esetben az e rendelet módosítására vonatkozó javaslataival együtt, amelyekben többek között a közös vállalkozás idő előtti megszüntetését is javasolhatja.
(3) A Bizottság legkésőbb a közös vállalkozás működésének végét követő hat hónapon belül független szakértők közreműködésével elvégzi a Tiszta Égbolt közös vállalkozás végső értékelését. A végső értékelés eredményét az Európai Parlament és a Tanács elé kell terjeszteni.
(4) A Tiszta Égbolt közös vállalkozás költségvetésének végrehajtására vonatkozó felelősség alól a Tanács ajánlására az Európai Parlament ad mentesítést, a Tiszta Égbolt közös vállalkozás pénzügyi szabályaiban előírt eljárásnak megfelelően.
12. cikk
A tagok pénzügyi érdekeinek védelme és csalás elleni intézkedések
(1) Megfelelő belső és külső ellenőrzések elvégzésével vagy elvégeztetésével a Tiszta Égbolt közös vállalkozás gondoskodik arról, hogy tagjainak pénzügyi érdekei megfelelő védelemben részesüljenek.
(2) Amennyiben a tagok szabálytalanságot észlelnek, fenntartják maguknak a jogot arra, hogy a Tiszta Égbolt közös vállalkozásnak nyújtandó további hozzájárulásaikat csökkentsék, azokat felfüggesszék vagy a jogosulatlanul felhasznált összegeket visszatéríttessék.
(3) A csalás, a korrupció és az egyéb jogellenes tevékenységek elleni küzdelem céljából az 1073/1999/EK rendelet rendelkezéseit kell alkalmazni.
(4) A Tiszta Égbolt közös vállalkozás helyszíni ellenőrzéseket és pénzügyi ellenőrzéseket végez a Tiszta Égbolt közös vállalkozás közpénzekből nyújtott finanszírozásának kedvezményezettjeinél.
(5) A Bizottság és/vagy a Számvevőszék szükség esetén helyszíni ellenőrzéseket végezhet a Tiszta Égbolt közös vállalkozás finanszírozásának kedvezményezettjeinél és az annak elosztásáért felelős megbízottaknál. E célból a Tiszta Égbolt közös vállalkozás gondoskodik arról, hogy a támogatási megállapodások és szerződések biztosítsák a Bizottság és/vagy a Számvevőszék számára a jogot arra, hogy a megfelelő ellenőrzéseket elvégezzék, és amennyiben szabálytalanságokat fednek fel, visszatartó erejű és arányos mértékű büntetéseket állapítsanak meg.
(6) Az Európai Csalás Elleni Hivatal (OLAF) (10) a közös vállalkozással és személyi állományával szemben azonos jogkörökkel rendelkezik, mint a Bizottság szervezeti egységeivel szemben. Közvetlenül létrehozását követően a közös vállalkozás csatlakozik az Európai Parlament, a Tanács és a Bizottság közötti, az OLAF belső vizsgálatai tárgyában létrejött, 1999. május 25-i intézményközi megállapodáshoz. A Tiszta Égbolt közös vállalkozás elfogadja az OLAF által végzendő belső vizsgálatok elősegítéséhez szükséges intézkedéseket.
13. cikk
Titoktartás
A 14. cikk sérelme nélkül a Tiszta Égbolt közös vállalkozás gondoskodik a bizalmas információk védelméről, amelyek közzététele sértené tagjainak vagy a tevékenységeiben részt vevőknek az érdekeit.
14. cikk
Átláthatóság
(1) A Tiszta Égbolt közös vállalkozás birtokában lévő iratok vonatkozásában az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendeletet (11) kell alkalmazni.
(2) A Tiszta Égbolt közös vállalkozás 2008. augusztus 7-ig elfogadja az 1049/2001/EK rendelet végrehajtását célzó gyakorlati szabályokat.
(3) A Tiszta Égbolt közös vállalkozás által az 1049/2001/EK rendelet 8. cikkével összhangban hozott döntések ellen az EK-Szerződés 195. és 230. cikkében meghatározott feltételek szerint az ombudsmannál panasszal vagy az Európai Bíróságnál jogorvoslattal lehet élni.
(4) A Tiszta Égbolt közös vállalkozás 2008. augusztus 7. előtt elfogadja a környezeti ügyekben az információhoz való hozzáférésről, a nyilvánosságnak a döntéshozatalban történő részvételéről és az igazságszolgáltatáshoz való jog biztosításáról szóló Aarhusi Egyezmény rendelkezéseinek a közösségi intézményekre és szervekre való alkalmazásáról szóló, 2006. szeptember 6-i 1367/2006/EK európai parlamenti és tanácsi rendelet (12) végrehajtására vonatkozó gyakorlati szabályokat.
15. cikk
Szellemi tulajdon
Az alapszabály 23. cikkében meghatározottak szerint a Tiszta Égbolt közös vállalkozás a kutatási eredmények védelmére, felhasználására és terjesztésére vonatkozóan az 1906/2006/EK rendelet elvein alapuló külön szabályokat fogad el, melyek biztosítják, hogy adott esetben az e rendelet szerinti kutatási és fejlesztési tevékenységek során keletkezett szellemi tulajdon védelemben részesüljön, és hogy a kutatási eredmények felhasználásra és terjesztésre kerüljenek.
16. cikk
Előkészítő intézkedések
(1) A Tiszta Égbolt közös vállalkozás létrehozásáért és kezdeti működéséért a Bizottság felelős mindaddig, amíg a közös vállalkozás nem rendelkezik a saját költségvetésének végrehajtásához szükséges működési kapacitással. A Bizottság - a közösségi joggal összhangban - valamennyi szükséges intézkedést a többi alapító taggal együttműködésben és az irányító testület bevonásával hajt végre.
(2) E célból mindaddig, amíg az ügyvezető igazgató az irányító testület általi és az alapszabály 7. cikkének (3) bekezdése a) pontjával összhangban történő kinevezését követően hivatalba nem lép, a Bizottság ideiglenes alapon kinevezhet korlátozott számú tisztviselőt, az ügyvezető igazgató feladatait ellátó tisztviselőt is beleértve.
(3) Az ideiglenes ügyvezető igazgató az Tiszta Égbolt közös vállalkozás költségvetése szerint rendelkezésre álló keret által fedezett valamennyi kifizetést engedélyezhet azok irányító testület általi jóváhagyását követően, valamint szerződéseket köthet, az Tiszta Égbolt közös vállalkozás létszámtervének elfogadását követően a személyzetre vonatkozó szerződéseket is beleértve. A Bizottság engedélyezésre jogosult tisztviselője a Tiszta Égbolt közös vállalkozás általános költségvetése szerint rendelkezésre álló keret által fedezett valamennyi kifizetést engedélyezhet.
17. cikk
Támogatás a befogadó állam részéről
A Tiszta Égbolt közös vállalkozás és Belgium között fogadási megállapodást kell kötni a Tiszta Égbolt közös vállalkozásnak Belgium részéről nyújtandó irodahelyiségekről, kiváltságokról és mentességekről, valamint egyéb támogatásról.
18. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 20-án.

Labels: 11
4
10
20
7
8
15